
ועדת כלכלה

7.11.2011


הכנסת השמונה-עשרה


                                                              נוסח לא מתוקן              

מושב רביעי







         

פרוטוקול מס' 644
מישיבת ועדת הכלכלה

שהתקיימה ביום שני י' בחשוון התשע"ב (7 בנובמבר 2011) בשעה 13:40

סדר היום:  הצעת חוק לתיקון פקודת התעבורה (מס' 103) (התנאים להעברת רישיון רכב), התשע"א- 2011, של חה"כ גדעון עזרא וקבוצת חברי כנסת. (פ/2709)

חברי הוועדה:

ירמיהו גור – סגן ראש רשות התאגידים, משרד המשפטים

אמי מתתיהו – מנהלת משכונות ארצית, משרד המשפטים

עו"ד טארק קסיס – ייעוץ וחקיקה, משרד המשפטים

עו"ד חוה ראובני – סגנית בכירה ליועצת המשפטית, משרד התחבורה והבטיחות בדרכים

אלה דורפמן – מנהלת חטיבת רכב, משרד התחבורה והבטיחות בדרכים

עופר ינאי – מנהל פיתוח שירותים, חברת דואר ישראל

עו"ד פרלי שר – לשכת היועץ המשפטי, חברת דואר ישראל

ייעוץ משפטי: אלקנה אפרתי

מנהלת הוועדה: לאה ורון

רשמת פרלמנטרית: שרון רפאלי
הצעת חוק לתיקון פקודת התעבורה (מס' 103) (התנאים להעברת רישיון רכב), התשע"א-

2011, של חה"כ גדעון עזרא וקבוצת חברי כנסת. (פ/2709)

היו"ר כרמל שאמה:


צהריים טובים. אנחנו פותחים ישיבה רביעית היום של ועדת הכלכלה. על סדר היום הצעת חוק לתיקון פקודת התעבורה (מס' 103) (התנאים להעברת רישיון רכב), התשע"א-2011, של חבר הכנסת גדעון עזרא ואחרים. אנחנו בעצם בהכנה לקריאה שנייה ושלישית. ההצעה אושרה במליאה בקריאה ראשונה ב-5 ביולי השנה. בבקשה, אדוני.

גדעון עזרא:


אני רוצה להגיד שיש שתי דרכים שמאפשרות לנהג לדעת מה הסוד שטמון ברכב שהוא קונה; אחד זה עיקול, והנושא הזה מטופל כהלכה על-ידי המדינה. זאת אומרת נותנים לך תשובה אם הרכב הזה מעוקל או לא מעוקל; הנושא השני הוא מִשכון – שלא נעשה בו למעשה שום דבר אם אתה לא משלם כסף או לרשות הדואר או לחברות שעוסקות בעניין הזה. המטרה שלנו היא שגם נכסה את הנושא של המִשכון. הנושא הזה עלה בישיבה המשותפת עם נציגי המשרדים, סוכם שעד ינואר 2013 יסגרו את העניין הזה, ובינתיים תהיינה עמדות שירות כאלה ואחרות שאני לא יודע מתי יקומו. אנחנו ממליצים לאשר את החוק הזה לטובת הציבור. 

היו"ר כרמל שאמה:

תודה. הערות? אין הערות. 


אני אקריא:

הצעת חוק לתיקון פקודת התעבורה (מס' 103) (התנאים להעברת רישיון רכב), התשע"א-2011

תיקון סעיף 4

1. בפקודת התעבורה (להלן – הפקודה) בסעיף 4 האמור בו יסומן ("א")    

                                             ואחריו יבוא:





    (ב) בתקנות לפי סעיף קטן (א) המסדירות העברת רישיון רכב יקבע 

                                                               השר הוראות לעניין בדיקות שתבצע רשות הרישוי כדי לוודא כי 

                                                               שולמו כל האגרות והמיסים החלים על הרכב ובדיקות נוספות 

                                                               שתבצע כדי לברר, בין היתר, כי אין עיקול על הרכב או הגבלה 

                                                               אחרת שבשלה נקבע כי אין להעביר רישיון רכב, וכן בהתייעצות עם 

                                                               שר המשפטים כדי לברר רישום משכון על רכב, לפי חוק המשכון, 

                                                               התשכ"ז-1967. 

היו"ר כרמל שאמה:

הערות לסעיף? הערות לייעוץ המשפטי?


מי בעד הסעיף? מי נגד? מי נמנע?

הצבעה

בעד סעיף 1 – רוב

נגד – אין

נמנעים – אין

סעיף 1 אושר

היו"ר כרמל שאמה:

הסעיף אושר פה-אחד.


המשך הקראה:

תקנות ראשונות


2. תקנות לפי סעיף 4(ב) לפקודה כנוסחו בחוק זה לעניין בדיקת רישומו 

                                                          של משכון, לפי חוק המשכון, התשכ"ז-1967, יותקנו עד ליום י"ט 

                                                          בטבת התשע"ג, 1 בינואר 2013. 

היו"ר כרמל שאמה:

הערות לסעיף זה? אין הערות. מי בעד סעיף 2? מי נגד? מי נמנע?

הצבעה

בעד סעיף 2 – רוב

נגד – אין

נמנעים – אין

סעיף 2 אושר.

היו"ר כרמל שאמה:

סעיף 2 אושר פה-אחד.

לאה ורון:


 חבר הכנסת גדעון עזרא מצביע במקום חבר הכנסת יואל חסון. 

גדעון עזרא:


בגלל שאני לא חבר בוועדה.

היו"ר כרמל שאמה:

אתה לא חבר קבוע בוועדה. 

השלמנו בעצם את ההצעה שלך להכנה לקריאה שנייה ושלישית. הוועדה מודה לך על היוזמה המבורכת, א', למנוע הפתעות למי שקונה רכב ולמנוע טרטור מיותר. זה חוק שגם מגביר את הביטחון במסחר בכלי רכב יד שנייה וגם מקל ומסיר חסמים בירוקרטיים. תבורך. יבורכו חקיקות כאלה שלא עולות כלום לאף אחד כמעט, ורק עושות טוב. תודה רבה לכל האורחות והאורחים. הישיבה נסתיימה.

הישיבה ננעלה ב-13:45
